SL Uradni list Evropske unije L 155/6

SKLEP SVETA (EU) 2018/881

z dne 18. junija 2018

s pozivom Komisiji, da predloži študijo o možnostih Unije pri obravnavi ugotovitev Odbora za skladnost z Aarhuško konvencijo v zadevi ACCC/C/2008/32 in, če je ustrezno glede na rezultate študije, predlog uredbe Evropskega parlamenta in Sveta o spremembi Uredbe (ES) št. 1367/2006

SVET EVROPSKE UNIJE JE —

ob upoštevanju Pogodbe o delovanju Evropske unije in zlasti člena 241 Pogodbe,

ob upoštevanju Medinstitucionalnega sporazuma z dne 13. aprila 2016 o boljši pripravi zakonodaje (1) in zlasti odstavka 10 Sporazuma o uporabi členov 225 in 241 PDEU,

ob upoštevanju naslednjega:

(1) Konvencija o dostopu do informacij, udeležbi javnosti pri odločanju in dostopu do pravnega varstva v okoljskih zadevah (2) (v nadaljnjem besedilu: Aarhuška konvencija) je bila v imenu Evropske skupnosti odobrena 17. februarja 2005 s Sklepom Sveta 2005/370/ES (3). Aarhuška konvencija prispeva k doseganju ciljev okoljske politike Unije, kot so določeni v členu 191 PDEU.

(2) Unija je izvedla obveznosti iz Aarhuške konvencije v povezavi z njenimi institucijami in organi, zlasti z Uredbo (ES) št. 1367/2006 Evropskega parlamenta in Sveta (4).

(3) V skladu z nekonfliktnim, nesodnim in posvetovalnim postopkom za pregled skladnosti iz člena 15 Aarhuške konvencije je bil ustanovljen Odbor za skladnost z Aarhuško konvencijo (v nadaljnjem besedilu: Odbor), ki je pristojen za pregled skladnosti pogodbenic z Aarhuško konvencije.

(4) Unija je 17. marca 2017 prejela ugotovitve Odbora v zadevi ACCC/C/2008/32 glede dostopa do pravnega varstva na ravni Unije (v nadaljnjem besedilu: ugotovitve). V odstavku 123 ugotovitev je Odbor prišel do zaključka, da „zadevna pogodbenica ne izpolnjuje obveznosti iz odstavkov 3 in 4 člena 9 Konvencije glede dostopa javnosti do pravnega varstva, saj tako uredba o Aarhuški konvenciji kot sodna praksa Sodišča Evropske unije ne izvajata obveznosti, ki izhajajo iz navedenih odstavkov, in z njimi nista skladni“. Na podlagi teh ugotovitev je predsedstvo Aarhuške konvencije pripravilo osnutek sklepa VI/8f glede izpolnjevanja obveznosti Evropske unije v okviru Konvencije (v nadaljnjem besedilu: osnutek sklepa VI/8f).

(5) Svet je 17. julija 2017 sprejel Sklep (EU) 2017/1346 (5) o stališču, ki se sprejme v imenu Evropske unije na šestem zasedanju pogodbenic Aarhuške konvencije (v nadaljnjem besedilu: zasedanje pogodbenic) v zvezi z osnutkom sklepa VI/8f. Unija se je v svojem stališču zavzela za sprejetje osnutka sklepa VI/8f pod pogojem, da se v besedilo vnesejo določene spremembe.

(6) Pogodbenice so 14. septembra 2017 na šestem zasedanju pogodbenic v Budvi, Črna gora, med drugim razpravljale o osnutku sklepa VI/8f, vendar so zavrnile predloge Unije za njegovo spremembo v skladu s Sklepom (EU) 2017/1346. Ker dogovor ni bil dosežen, je bilo na zasedanju pogodbenic sklenjeno, da se razprava o osnutku sklepa preloži na naslednjo redno sejo, ki bo leta 2021.

(7) Na zasedanju pogodbenic 14. septembra 2017 je bila sprejeta tudi Izjava iz Budve o okoljski demokraciji za našo trajnostno prihodnost, v kateri so bile pogodbenice in podpisnice Aarhuške konvencije pozvane, naj v skladu z zahtevami Aarhuške konvencije zagotovijo učinkovit in enak dostop do pravnega varstva za vse.

(8) Evropski parlament je 15. novembra 2017 sprejel resolucijo o akcijskem načrtu za naravo, ljudi in gospodarstvo in 16. novembra resolucijo o pregledu izvajanja okoljske politike EU, v katerih je med drugim pozval Komisijo, naj predloži nov zakonodajni predlog za revizijo Uredbe (ES) No 1367/2006, da bi upoštevali priporočilo Odbora v zvezi z zadevo ACCC/C/2008/32.

(9) Na šestem zasedanju pogodbenic je Unija izrazila pripravljenost, da razišče načine in sredstva za skladnost z Aarhuško konvencijo na način, ki je združljiv s temeljnimi načeli pravnega reda Unije in njenim sistemom sodnega pregleda. Unija bi morala sprejeti konkretne ukrepe v ta namen in zaprositi Komisijo, naj predloži študijo o možnostih Unije pri obravnavi ugotovitev Odbora v zadevi ACCC/C/2008/32. Zdi se, da bi bilo mogoče spremeniti Uredbo (ES) št. 1367/2006, ne da bi pri tem spremenili sistem Unije za sodni pregled, zlasti z razširitvijo kategorije aktov Unije, v zvezi s katerimi se lahko zahteva notranji pregled.

(10) Unija bo še naprej v celoti podpirala pomembne cilje Aarhuške konvencije –

SPREJEL NASLEDNJI SKLEP:

Člen 1

1. Svet poziva Komisijo, naj do 30. septembra 2019 predloži študijo o možnostih Unije pri obravnavi ugotovitev Odbora za skladnost z Aarhuško konvencijo v zadevi ACCC/C/2008/32 (v nadaljnjem besedilu: študija), da se raziščejo načini in sredstva za skladnost z Aarhuško konvencijo na način, ki je združljiv s temeljnimi načeli pravnega reda Unije in njenim sistemom sodnega pregleda.

2. Študija mora zajemati pravne, finančne in kadrovske posledice različnih možnosti, vključno s spremembo Uredbe (ES) št. 1367/2006.

Člen 2

1. Svet poziva Komisijo, naj do 30. septembra 2020, če je to ustrezno glede na rezultate študije, predloži predlog uredbe Evropskega parlamenta in Sveta o spremembi Uredbe (ES) št. 1367/2006 oziroma obvesti Svet o drugih nadaljnjih ukrepih v zvezi s študijo.

2. V skladu z običajno prakso Svet poziva Komisijo, naj zagotovi, da bo predlogu priložena ocena učinka.

Člen 3

Ta sklep začne veljati na dan objave v Uradnem listu Evropske unije.

V Luxembourgu, 18. junija 2018 Za Svet Predsednik R. PORODZANOV

(1) UL L 123, 12.5.2016, str. 1.

(2) UL L 124, 17.5.2005, str. 4.

(3) Sklep Sveta 2005/370/ES z dne 17. februarja 2005 o sklenitvi Konvencije o dostopu do informacij, udeležbi javnosti pri odločanju in dostopu do pravnega varstva v okoljskih zadevah, v imenu Evropske skupnosti (UL L 124, 17.5.2005, str. 1).

(4) Uredba (ES) št. 1367/2006 Evropskega parlamenta in Sveta z dne 6. septembra 2006 o uporabi določb Aarhuške konvencije o dostopu do informacij, udeležbi javnosti pri odločanju in dostopu do pravnega varstva v okoljskih zadevah v institucijah in organih Skupnosti (UL L 264, 25.9.2006, str. 13).

(5) Sklep Sveta (EU) 2017/1346 z dne 17. julija 2017 o stališču, ki se sprejme v imenu Evropske unije na šestem zasedanju pogodbenic Aarhuške konvencije v zvezi z zadevo ACCC/C/2008/32 glede skladnosti (UL L 186, 19.7.2017, str. 15).